Pääministeri Juha Sipilä (kesk) oli vielä tiistaina matkalla Naantaliin tasavallan presidentin Sauli Niinistön luo ilmoittamaan hallituksensa erosta.

Juha Sipilä poltti hallituksen erokirjeen saunassa. MARIA SALERNO/EU

Syynä eroilmoitukseen oli luottamuspula uuden puheenjohtajan Jussi Halla-ahon hallitsemiin perussuomalaisiin.

- Jotkut sanoivat, että hakevat uutta ryhmää, jos näin kävisi, mutta ei näin isoa suunnitelmaa ollut tai ei siitä minulle ainakaan kerrottu.

Sipilä kuitenkin kääntyi matkalta takaisin, kun hän kuuli 20 perussuomalaisen kansanedustajan ilmoittaneen tiistaina klo 13 eroavan perussuomalaisten eduskuntaryhmästä ja perustavan uuden Uusi vaihtoehto -eduskuntaryhmän.

Tämän jälkeen Sipilä ja kokoomuksen puheenjohtaja Petteri Orpo puolestaan ilmoittivat jatkavansa hallituksen toimintaa perussuomalaisista eronneiden Uuden vaihtoehdon kansanedustajien ja ministereiden kanssa.

Jo valmiiksi allekirjoitettu erokirje olisi ollut merkittävä lisä poliittisen historian historiankirjoihin, mutta se on nyt myöhäistä.

Sipilä poltti kirjeen pääministerin virka-asunnon Kesärannan saunan takassa tiistai-iltana.

- En kuulemma olisi saanut tehdä sitä. Kirje haluttiin arkistoon, ja lisäksi Kesärannan saunan takkaa ei ole käytetty ja nuohottu varmaan 35 vuoteen, Sipilä totesi keskiviikkona Iltalehdelle.